Utøvere og trener kastet ut av Paralympics etter sexsiktelser
Mandag pågrep politiet i Nord-Irland tre i Jordans Paralympics-tropp etter at de hadde blitt anmeldt for seksuelle overgrep. Det melder BBCs på deres arabiske nettsider. Ifølge nyhetsbyrået AP skal en 14 år gammel jente ha sagt at vektløfteren Omar Sami Qaradhi (31) befølte henne mellom bena etter at hun hadde posert på et bilde sammen med han i byen Antrim. Den samme dagen skal en 16 år gammel jente og hennes venninne blitt overfalt av Qaradhi og to andre menn utenfor treningsanlegget Anterim forum. En av de andre mennene dyttet jenta mot Qaradhi som skal ha holdt henne hardt fast, før hun greide å løpe av sted. Qaradhi er siktet for tre tilfeller av seksuelle overgrep, to av dem mot barn. Han er også tiltalt for kikking etter at han skal ha prøvd å snike seg inn i kvinnegarderoben på treningsanlegget de trente på. De to mennene som var sammen med Qaradhi er identifisert som Motaz al Junaidi (45) og Faisal Hammash (35). Førstnevnte er ifølge BBC siktet for ett seksuelt overgrep, mens Hammash er siktet for to. De tre ble sluppet løs fra politiets varetekt onsdag etter at jordanske myndigheter betalte kausjon for dem, ifølge BBC. En ansatt fra den jordanske ambassaden i London melder at kong Abdullah av Jordan har fattet personlig interesse i saken mot de tre jordanerne, og at han vil ta ansvar for at de tre vil returnere til Nord-Irland for rettshøring i saken 18.oktober. Den jordanske paralympics-komiteen melder at de tre tiltalte ikke vil bli med resten av troppen til Paralympics i London, men heller bli flydd rett hjem til Jordan.
To jordanske vektløftere og en trener på treningsopphold i Irland før Paralympics er siktet for seksuelle overgrep mot kvinner og barn. Nå har den jordanske kongen engasjert seg personlig i saken.